W mjeńšim wobjimje hač hewak su swjatki akciju wotewrjenych wuměłskich ateljejow wotměli. W Sćijecach pola Budyšina móžachu zajimcy do dźěłarnje znateho molerja pohladać.
Budyšin (CS/SN). We wobłuku akcije wotewrjenych ateljejow je swjatkowničku wuměłstwowa historikarka Astrid Wappler ateljej swojeho lěta 2010 zemrěteho nana dr. Dietmara Wapplera w Sćijecach pola Budyšina zjawnosći spřistupniła. Wona přeprosy wopytowarjow k indiwiduelnym wodźenjam a rozłoži jim wuměłske zaměry Dietmara Wapplera, molowaceho žónskeho lěkarja. Wón prócowaše so wo najwjetšu jednorosć a wobhladowaše so sam w tradiciji Pabla Picassa a Kazimira Malewiča. Kaž křinja z pokładami wopřijima ateljej twórby z rozdźělnych tworićelskich dobow wuměłca. Dokelž bě wón bywšu blidarnju kupił, je wšitko hišće tak zachowane, kaž bě to Wappler něhdy zawostajił. Hdys a hdys jeho dźowka a wudowa Astrid a Roswitha Wappler ateljej wočinitej, zo móhli zajimcy do njeho pohladać. Dokelž bě wjedro swjatkowničku měnjate, njemóžachu wobrazy wonka prezentować.
szl_Latn szl_Latn